Налшыкдэсхэм я дыжьын медаль
Урысейм щIыхь зиIэ и тренер Бубукин Валентин и фэеплъ V дунейпсо сабий-ныбжьыщIэ футбол зэхьэзэхуэм и япэ Iыхьэр иухащ. Зэпеуэр щекIуэкIащ Сочэ къалэ топджэгум зыщыхуагъасэу щыIэ «Дыгъэмыс» комплексым.
КIэух зэIущIэм щызрихьэлIащ Грознэ къалэм и «Рамзан» футбол академием и гупымрэ Налшык и «Эльбрус»-мрэ. Ар бжыгъэр 1:1-уэ яуха щхьэкIэ, шэшэнхэм пенальтикIэ текIуэныгъэр къахьыжащ. Арати, ди футболистхэм дыжьын медалхэр къаIэрыхьащ. Ещанэ увыпIэр хэгъэрейхэм ялъысащ.
Зэпеуэм и футболист нэхъыфI хъуащ Грознэм щыщ Матаев Исмэхьил. Гъуащхьауэ нэхъ Iэзэу къалъытащ налшыкдэс Устраханов Умар. «Гъуащхьэхъумэ нэхъыфI» къыфIащащ Налшык икIа Бэрокъуэ Ислъам. Ди щIалэхэм дыжьын медалхэр къаритащ Урысей Футбол Союзым щIыхь зиIэ и унафэщI Колосков Вячеслав. «Командэхэм футболым зэрыхуэIэкIуэлъакIуэр къагъэлъэгъуащ, кIэлъыплъакIуэхэри гуащIэу екIуэкIа зэпеуэм, псом хуэмыдэу пенальти еуэгъуэм дихьэхыпэу кIэлъыплъащ», — жиIащ абы.
КIэух зэхьэзэхуэр гъатхэпэм и 31 пщIондэ екIуэкIынущ. Абы хэтщ Урысейм и къалэ, щIыпIэ зэмылIэужьыгъуэхэм щыщ, СНГ-м, Абхъазым къикIа команди 160-м щIигъу.
Мы зэхьэзэхуэр 2009 гъэм щыщIэдзауэ илъэс къэс къызэрагъэпэщ. Абы лъандэрэ псори зэхэту зэпеуэм кърихьэлIащ Урысейм, Азербайджаным, Армением, Беларусым, Къэзахъстаным, Сербием, Украинэм, Узбекистаным, Абхъазым къикIа командэ 600-рэ спортсмен 8000-м щIигъурэ.
